I. Mikloš, podpredseda vlády SR a minister financií SR: (2004-12-14):
Čo sa týka tretieho dôvodu, ktorý uvádza skupina poslancov, teda medializovaného odpustenia penále za platby odvodov do Sociálnej poisťovne, je zrejmé, že podnikateľ Ľudovít Kaník neporušil zákon, a tak ako tisíce - konkrétne 20 000 iných podnikateľských subjektov - využil právo, ktoré mu zákon umožňoval, a požiadal o odpustenie penále, keďže všetky záväzky voči Sociálnej poisťovni mal k 20. júnu 2000, opakujem a zdôrazňujem, k 20. júnu 2000 mal všetky záväzky voči Sociálnej poisťovni odpustené, teda mal, pardon, mal všetky záväzky uhradené, to znamená viac než dva roky pred parlamentnými voľbami tieto záväzky vyrovnal. Svoju žiadosť o odpustenie penále za oneskorenú úhradu odvodov v súlade s generálnym pardonom vyhláseným v júli 2001 s platnosťou do septembra 2002 adresoval Sociálnej poisťovni 1. februára 2002. To znamená pol roka pred parlamentnými voľbami. Generálny pardon môže byť udelený len vtedy, ak má subjekt vyrovnané všetky záväzky voči Sociálnej poisťovni. Iné dôvody zákon nepozná. Uvedené skutočnosti sú objektívnym a presvedčivým dôkazom, že vláda Slovenskej republiky nemôže akceptovať dôvody, ktoré uvádza skupina poslancov ako relevantné argumenty na vyslovenie nedôvery ministrovi práce, sociálnych vecí a rodiny. Toľko oficiálne stanovisko vlády Slovenskej republiky k predloženému návrhu. Dovoľte mi ešte k tomu pridať pár slov ako moje osobné stanovisko. Som presvedčený o tom, že dôchodková reforma, tak ako je na Slovensku robená, je robená dobre. Dokazuje to aj skutočnosť, že nedávno Európska komisia zverejnila materiál, analýzu, v ktorej sú uvedené odporúčania, ako by dobrá dôchodková reforma mala vyzerať. Slovenská republika je jedna z mála krajín európskej dvadsaťpäťky, v ktorej dôchodková reforma rešpektuje všetky tieto princípy a kritériá dobrej dôchodkovej reformy. Aj v ostatných oblastiach treba povedať, že sa nám podarilo - a podarilo najmä vďaka ministerstvu práce, sociálnych vecí a rodiny, aj osobne ministrovi Kaníkovi -, zmeniť veci k lepšiemu. Máme konečne sociálny systém, v ktorom sa oplatí pracovať. Máme konečne sociálny systém, ktorý nie je masovo zneužívaný a ktorý motivuje ľudí k aktivite. Ak sa dobre pamätám, tak strana Smer mala jeden z pilierov svojho predvolebného programu práve takéto zmeny, ktoré budú viesť k menšiemu zneužívaniu sociálneho systému, k väčšej aktivite z hľadiska tlaku na ľudí, aby chceli pracovať, ale aj k obmedzeniu zneužívania sociálneho systému na bezstarostný život. Takže toto je ďalší dôvod, prečo si myslím, že neexistuje dôvod na odvolanie ministra Kaníka a že sú to jednoducho politické hry Smeru, ktorý mimochodom v minulosti viackrát deklaroval ústami svojho predsedu, že podporí návrh na odvolanie alebo dá návrh na odvolanie člena vlády len vtedy, keď bude mať 76 podpisov. Tento príklad hovorí jasne o tom, že niečo hovoria, iné robia. A myslím si, že presne takto vyzerá aj to odôvodnenie na odvolanie ministra Kaníka. Som presvedčený, že neexistujú skutočné dôvody na toto odvolanie, a aj správy o tom odpustení penále, tak ako sú medializované, sú medializované často jednostranne a nepravdivo, pretože chcem znovu pripomenúť, že podnikateľ Kaník v tom čase mal do júna 2000 uhradené všetky platby, ktoré predtým meškali. Požiadal o odpustenie penále v súlade s pravidlami a v súlade so zákonom o toto odpustenie požiadal vo februári v roku 2002. Teda pol roka pred parlamentnými voľbami. Som teda presvedčený, že neexistujú žiadne vecné dôvody na jeho odvolanie a preto vás chcem požiadať, aby ste tento návrh skupiny poslancov nepodporili. Ďakujem pekne.